Wêreldbekroonde kamerkoor sing in PretoriaDie wêreldbekroonde kamerkoor, Akustika Chamber Singers. (Foto: Verskaf) Die wêreldbekroonde kamerkoor, Akustika Chamber Singers, is op 5 Junie te sien in die Aardklop Aubade-uitvoering “Vox Angeli” (Die stem van die engel) wat by die Afrikaanse Hoër Seunskool in Pretoria plaasvind. Die Akustika-kamerkoor, wat uit 36 lede van verskeie Suid-Afrikaanse universiteitskoor- en jeugkoor-alumni bestaan, behou sy wêreldstatus met ŉ streng keuringsproses. Akustika Chamber Singers beklee sedert 2010 die tweede plek op die wêreldranglys vir gemengde kore. Die groep se kenmerkende klank en uitbeelding van koormusiek het die afgelope 17 jaar van lede ŉ huishoudelike naam in Pretoria gemaak. Buiten die koor se hoogstaande bydrae tot die Suid-Afrikaanse koorwêreld, het Akustika ook heelwat samewerkingsprojekte in sekulêre genres. Dit sluit in die koor se samewerking met Nataniël vir die kykNET-reeks Terwyl ek wag se temalied. Akustika se uitgesoekte program is noukeurig deur Christo Burger saamgestel en is ŉ uitbeelding van die lig én die stem van die engele wat ons met magiese teenwoordigheid omring. Kom luister saam na die koor se uitvoerings van klassieke werke deur alombekende komponiste soos Rachmaninov, Bruckner en Tsjaikofski. Die voorprogram bestaan uit ŉ viool-, marimba- en klavier-uitvoering van Antonio Vivaldi se “Concerto of two violins” deur Affies-leerders, en hulle word deur Engeli le Roux begelei. Momentum Beleggings Aardklop Aubade is reeds gevestig as ŉ tuiste vir die bevordering van Suid-Afrikaanse klassieke musiek. Kaartjies vir die vertoning kos R190, R150 en R100 en kan by Ticketpro bespreek word. Stuur ŉ e-pos na [email protected] vir meer inligting oor die Aardklop Aubade-konsertreeks.